Divina pietate et misericordia concessum est unicuique mortalium, ut ex rebus temporalibus adquirere sibi valeat æternæ beatitudinis premium. Hoc itaque sollicite perpendens et diligenter considerans, ego Aremborga nomine, pondusque propriæ infirmitatis et peccatorum reminiscens, jamjamque finem vitæ instare non ignorans, facio hanc donationem, pro redemptione animæ meæ omniumque parentorum meorum ac filiorum, Deo proprio conditori et redemptori, sanctisque ejus apostolis Petro et Paulo et Cluniensi monasterio in eorum honore consecrato, cui preest domnus Odilo abbas, de quadam terra mei juris et proprietatis, quæ sita est in Matisconensis et Lugdunensis episcopatibus, in villa Bucsiaco, unum curtilum cum vinea et unum servum, nomine Constabulum, cum matre sua Ingelborga, qui excolunt eum. Hic habet terminationes terra Sancti Vincentii, a vesperi terra vescontalis. Dono etiam in villa Salmodei unum curtilum cum piscaria et omnia ad se pertinentia, et servum, nomine Winivaldum, cum uxore sua, nomine Rainelda, et infantibus illorum. Habet terminationes a mane de ipsa hereditate, a meridie terra francorum, a vesperi terra Sancti Vincentii, ab aquilone via publica. Dono vero unum curtilum in ipsa villa, quem tenebat Salvatus, cum piscaria et omnia ad se pertinentia, qui terminatur ex omni parte terra francorum. Hæc omnia dono pro remedio animæ meæ, et in locum sepulturæ. Si quis autem scindere aut calumniari voluerit quod e mea propria dono hereditate, iram incurrat Omnipotentis, nisi ad emendationem venerit, et deinceps hæc firma et stabilis permaneat, cum stipulatione subnixa. S. Aremborgæ, quæ fieri et firmare rogavit. S. Wigonis, Attonis, Jozeranni. S. Willelmi et filiorum ejus. S. Azonis, Jozæ, Wichardi.